钦定古今图书集成/明伦汇编/人事典/第106卷 > 《相州昼锦堂记》宋·欧阳修
## 钦定古今图书集成/明伦汇编/人事典/第106卷 > 《相州昼锦堂记》宋·欧阳修

仕宦而至将相，富贵而归故乡，此人情之所荣，而今
昔之所同也。盖士穷时，困厄闾里，庸人孺子皆得易
而侮之，若季子不礼于其嫂，买臣见弃于其妻。一旦
高车驷马，旌旗导前而骑卒拥后，夹道之人相与骈
肩累迹，瞻望咨嗟，而所谓庸夫愚妇者，奔走骇汗，羞
愧俯伏，以自悔罪于车尘马足之间。此一介之士得
志于当时，而意气之盛，昔人比之“衣锦之荣”者也。惟
大丞相魏国公则不然。公，相人也，世有令德，为时名
卿。自公少时，已擢高科，登显仕，海内之士，闻下风而
望馀光者，盖亦有年矣。所谓将相而富贵，皆公所宜
素有，非如穷厄之人，侥幸得志于一时，出于庸夫愚
妇之不意，以惊骇而夸耀之也。然则“高牙大纛，不足
为公荣；桓圭衮冕，不足为公贵。惟德被生民，而功施
社稷，勒之金石，播之声诗，以耀后世，而垂无穷，此公
之志，而士亦以此望于公也。岂止夸一时而荣一乡
哉？”公在至和中，尝以武康之节来治于相，乃作昼锦
之堂于后圃。既又刻诗于石，以遗相人。其言以快恩
仇、矜名誉为可薄，盖不以昔人所夸者为荣，而以为
戒。于此见公之视富贵为何如，而其志岂易量哉！故
能出入将相，勤劳王家，而夷险一节。至于临大事，决
大疑，垂绅正笏，不动声色，而措天下于泰山之安，可
谓社稷之臣矣。其丰功盛烈，所以铭彝鼎而被弦歌
者，乃邦家之光，非闾里之荣也。余虽不获登公之堂，
幸尝“窃诵公之诗，乐公之志有成，而喜为天下道也。”